1. ปัจจัยความเสี่ยง

1.1 ความเสี่ยงจากการรับประกันภัย

บริษัท มีความเสี่ยงในการดำเนินธุรกิจรับประกันภัยจาก

-   ความเสี่ยงจากความเสียหายที่เพิ่มสูงขึ้นจากกผลกระทบจากปัจจัยภายนอกทั้งจากสภาพทางภูมิศาสตร์
    ภัยธรรมชาติ ภัยพิบัติ อุบัติภัย ภัยก่อการร้าย หรือโจรกรรม
    และอาจนำมาซึ่งความความเสียหายรุนแรง ต่อชีวิต ร่างกาย และทรัพย์สิน
    ที่บริษัทรับประกันภัยไว้

-   ความเสี่ยงจากความไม่สมดุลของสัดส่วนของผลิตภัณฑ์
    ที่เกิดจากการรับประกันภัยโดยเน้นเจาะตลาดเฉพาะภัยบางประเภท
    อาจทำให้รายได้ของบริษัทต้องผูกติดกับผลิตภัณฑ์นั้น
    ซึ่งอาจมีต้นทุนหรือค่าเสียหายโดยเฉลี่ยอยู่ในระดับสูง เช่นการประกันรถยนต์
    และอาจส่งผลกระทบต่อรายได้หรือกำไรของบริษัท

แนวทางป้องกันและมาตรการแก้ไข

บริษัทมีมาตรการบริหารความเสี่ยงข้างต้นดังนี้

-   พิจารณาคัดเลือกกลุ่มลูกค้า ลักษณะกิจการ และความเสี่ยงของภัย
    ที่จะรับประกันภัยอย่างเข้มงวด

-   กระจายความสี่ยงภัย โดยการทำประกันภัยต่อ แบบสัญญาล่วงหน้า และแบบเฉพาะราย
    (Treaty Reinsurance and Facultative Reinsurance)
    ไว้กับบริษัทประกันภัยที่มั่นคงทั้งในประเทศและต่างประเทศ นอกจากนั้น บริษัทฯ
    ยังได้ซื้อการประกันต่อ แบบความเสียหายส่วนเกิน (Excess of Loss Insurance)
    ซึ่งจะช่วยควบคุมความเสี่ยงภัยที่บริษัทฯ รับไว้เอง
    เพื่อป้องกันไม่ให้ผลการดำเนินงานและฐานะทางการเงินของบริษัทฯ
    เกิดความผันผวนและได้รับผลกระทบอย่างรุนแรง กรณีเกิดมหันตภัย

-   บริหารสัดส่วนของผลิตภัณฑ์
    ให้กระจายการรับเสี่ยงภัยไปในทุกประเภทภัยด้วยสัดส่วนที่เหมาะสม สอดคล้องกับสภาพตลาด
    โดยใช้หลักวิชาการ ข้อมูลทางสถิติที่ทันสมัย และวิสัยทัศน์ ในการวางแผนกลยุทธ์ทางการตลาด
    เพื่อมุ่งเน้นเจาะตลาดในผลิตภัณฑ์ ที่สามารถสร้างผลกำไร และมีแนวโน้มการเติบโตดี

1.2 ความเสี่ยงจากการแข่งขันและการเปิดเสรีธุรกิจประกันภัย

การเปิดเสรีธุรกิจประกันภัย
ส่งผลทำให้การดำเนินธุรกิจประกันภัยในประเทศไทยมีการเแข่งขันที่รุนแรงมากขึ้น จากการที่
บริษัทประกันภัยต่างประเทศซึ่งมีฐานะทางการเงินที่แข็งแกร่ง มีเทคโนโลยีที่ทันสมัย
และมีผลิตภัณฑ์ใหม่ๆ เข้ามาร่วมทุนกับบริษัทประกันภัยของคนไทยมากขึ้น ทำให้บริษัทเหล่านี้
มีความสามารถในการรับประกันภัยได้สูงขึ้น ตลอดจนมีอำนาจในการแข่งขัน ทั้งด้านราคา
เชิงกลยุทธ์ และคุณภาพในการให้บริการ ส่งผลให้บริษัทประกันภัยขนาดกลางและขนาดเล็กของไทย
ต้องอยู่ในภาวะแข่งขันอย่างรุนแรง

แนวทางป้องกันและมาตรการแก้ไข

บริษัทมีมาตรการรองรับความเสี่ยงข้างต้น โดย

-   ปรับกลยุทธ์ทางการแข่งขันโดยการหาช่องทางการตลาดใหม่ที่มีศักยภาพ
    และพัฒนาผลิตภัณฑ์ประเภทใหม่ ให้สอดคล้องกับภาวะเศรษฐกิจ สังคม
    และความต้องการของลูกค้าให้สามารถตอบรับกับสภาพตลาดที่เปลี่ยนแปลงไป

-   ดำเนินการควบรวมกิจการกับบริษัทประกันภัยขนาดกลางและขนาดเล็กของคนไทย
    เพื่อเป็นการขยายฐานลูกค้า และเพิ่มขนาดเงินกองทุนให้สามารถรับเสี่ยงภัยได้มากขึ้น
    และพยายามลดค่าใช้จ่ายในการดำเนินงานโดยใช้ทรัพยากรร่วมกันเพื่อให้ต้นทุนการดำเนินงานอยู่ในระดับที่ต่ำ
    และแข่งขันได้

1.3 ความเสี่ยงจากสถานการณ์ทางเศรษฐกิจ

ภาวะเศรษฐกิจ เป็นปัจจัยสำคัญในการดำเนินธุรกิจ ในช่วงที่ภาวะเศรษฐกิจตกต่ำ
ทำให้อำนาจซื้อลดลง ผู้เอาประกันภัยของบริษัทฯ ซึ่งประกอบด้วย ลูกค้าบุคคลธรรมดา
และลูกค้านิติบุคคล หรือหน่วยงานภาครัฐต่างๆ อาจลดความคุ้มครอง ยกเลิกความคุ้มครอง
หรือไม่ต่ออายุกรมธรรม์ ทั้งจากสาเหตุการลดอัตราการผลิต ลดการส่งออก หรือลดค่าใช้จ่ายลง
เพื่อเป็นการประหยัดค่าเบี้ยประกันภัย ซึ่งอาจส่งผลกระทบต่อผลการดำเนินงานของบริษัทฯ

แนวทางป้องกันและมาตรการแก้ไข

บริษัทมีมาตรการป้องกันสำหรับผลกระทบที่อาจเกิดขึ้น
โดยวิเคราะห์สาเหตุในการแสดงเจตจำนงของผู้เอาประกันภัย
ชี้แจงให้ทราบและเข้าใจถึงผลเสียในการไม่ทำประกันคุ้มครองทรัพย์สิน
รวมทั้งเสนอให้ปรับทุนประกันภัย หรือเปลี่ยนประเภทความคุ้มครองอื่นแทน
ตามความเหมาะสมของช่วงเวลา และความต้องการของผู้เอาประกันภัย

0

1.4 ความเสี่ยงทางจริยธรรมหรือศีลธรรม

นอกเหนือจากความเสี่ยงที่เกิดขึ้นจากอุบัติภัย หรือภัยธรรมชาติ
ยังมีความเสี่ยงที่เกิดจากการกระทำอันไม่สุจริตของผู้เอาประกันภัย
ที่มุ่งหวังผลประโยชน์จากการทำประกันภัย ทำให้บริษัทฯ
ต้องเสี่ยงต่อการจ่ายค่าสินไหมทดแทนจำนวนสูงเกินความเป็นจริง

แนวทางป้องกันและมาตรการแก้ไข

บริษัทมีมาตรการป้องกันความเสี่ยงที่อาจเกิดขึ้น โดยพิจารณาคัดเลือกลักษณะกลุ่มลูกค้า
รวมทั้งลักษณะของธุรกิจ และลักษณะของภัย เพิ่มความระมัดระวังก่อนการตัดสินใจรับประกันภัย
พิจารณาประวัติ ฐานะการเงิน หรือผลการดำเนินงานของผู้เอาประกันภัย
เพิ่มอัตราเบี้ยประกันภัยให้สมดุลกับความเสี่ยงภัย ตลอดจนกำหนดความรับผิดชอบส่วนแรก
(Excess) ให้ผู้เอาประกันภัยมีส่วนรับเสี่ยงภัยเอง หรือหากมีกรณีบ่งชี้ว่ามีความเสี่ยงภัยค่อนข้างสูง
บริษัทฯ อาจปฏิเสธการรับประกันภัย

  1.5 ความเสี่ยงจากการลงทุน

บริษัทมีเงินลงทุนในหลักทรัพย์ ณ 31 ธันวาคม 2547 เป็นจำนวน 1,833 ล้านบาทหรือร้อยละ 65
ของสินทรัพย์ทั้งหมด ของ บริษัทฯ ฉะนั้น บริษัทฯ
จึงมีความเสี่ยงจากการลงทุนที่เกิดจากความผันผวนของราคาของหลักทรัพย์
ซึ่งค่อนข้างผันแปรตามปัจจัยภายนอก เช่น สภาวะเศรษฐกิจ การเมือง นโยบายทางการเงิน สังคม
รวมทั้งการเปลี่ยนแปลงทางกฎหมายที่เกี่ยวข้องอื่นๆ ซึ่งมีผลกระทบต่อผลตอบแทนจากการลงทุน
จากหลักทรัพย์ที่บริษัทถือครองอยู่ ถึงแม้ว่าการลงทุนของบริษัทฯ
จะอยู่ภายใต้ขอบเขตและข้อกำหนดของกรมการประกันภัย ตามพระราชบัญญัติประกันวินาศภัย
และพระราชบัญญัติประกันชีวิต พ.ศ. 2535 ซึ่งได้กำหนดชนิดของหลักทรัพย์ที่อนุญาตให้ลงทุน
รวมทั้งควบคุมสัดส่วนของการลงทุนในหลักทรัพย์ใดหลักทรัพย์หนึ่ง

  แนวทางป้องกันและมาตรการแก้ไข

  บริษัทมีมาตรการรองรับความเสี่ยงเหล่านี้ ดังนี้

-   การกระจายการลงทุนไปในธุรกิจต่างๆ เพื่อลดความเสี่ยง (Diversification)

-   บริษัทมีกระบวนการพิจารณาการลงทุนอย่างรอบคอบ และ
    มีนโยบายที่จะหลีกเลี่ยงการลงทุนในหลักหลักทรัพย์ที่มีความเสี่ยงสูง
    ประเภทหลักทรัพย์เก็งกำไร และจะเน้นการลงทุนในสินทรัพย์ที่มีคุณภาพ
    และให้ผลตอบแทนที่แน่นอน

-   มีการจัดทำแผนการลงทุน เพื่อให้ผู้ที่เกี่ยวข้องนำไปปฏิบัติ
    โดยแผนดังกล่าวจะได้รับการปรับปรุงไปตามสถานการณ์ และสภาพเศรษฐกิจในขณะนั้น
    นอกจากนี้ งานด้านการลงทุนยังได้รับการดูแลอย่างใกล้ชิดจากฝ่ายบริหาร
    เนื่องจากรายได้จากการลงทุนถือเป็นรายได้หลักส่วนหนึ่งของบริษัท